# Η χρήση των οξέων, των βάσεων και των αλάτων στη χημική βιομηχανία

Μεγάλο μέρος της παραγωγής της διεθνούς χημικής βιομηχανίας αφορά στα οξέα, στις βάσεις και στα άλατα. Η ποικιλία και η ευρεία χρήση των απορρυπαντικών είναι εξαιρετικό παράδειγμα της συνεισφοράς της Χημείας στην παραγωγή αποτελεσματικών και χρήσιμων προϊόντων.

Έγκαυμα από επαφή με οξύ

Οι βιομηχανικές χρήσεις των οξέων και των βάσεων είναι πολλές και ποικίλες. Οι βιομηχανίες που χρησιμοποιούν οξέα αφορούν στην εξόρυξη, στη μεταλλουργία και στον καθαρισμό μετάλλων, στη χημική και πετροχημική βιομηχανία, στον έλεγχο της ρύπανσης και στις κατασκευές. Αντίστοιχα οι βάσεις έχουν εφαρμογές στη γεωργική παραγωγή για τον έλεγχο του pH του εδάφους, στην επεξεργασία νερού, στις εργαστηριακές δοκιμές και αναλύσεις και στην αποστείρωση και στον έλεγχο της ανάπτυξης βακτηρίων σε τρόφιμα, στην επεξεργασία των απορριμμάτων και την εξοικονόμηση νερού. Ευρεία εφαρμογή στην βιομηχανία των δομικών υλικών και την μεταλλουργία έχουν τα άλατα. Επίσης πολλά άλατα χρησιμοποιούνται στη βιομηχανία των τροφίμων ως πρόσθετα ή συντηρητικά.

ΧΡΗΣΕΙΣ ΤΩΝ ΚΥΡΙΟΤΕΡΩΝ ΟΞΕΩΝ
Υδροχλωρικό οξύ, HCl | Οικιακό καθαριστικό, καθαρισμός και χάραξη μετάλλων |
Θειικό οξύ, H2SO4 | Μπαταρίες αυτοκινήτων, βιομηχανία λιπασμάτων |
Νιτρικό οξύ, HNO3 | Βιομηχανία λιπασμάτων, εκρηκτικών και στην εξόρυξη χρυσού |
Ανθρακικό οξύ, H2CO3 | Ανθρακούχα ποτά |
Οξικό οξύ, CH3COOH | Κύριο συστατικό στο ξίδι |
ΧΡΗΣΕΙΣ ΤΩΝ ΚΥΡΙΟΤΕΡΩΝ ΒΑΣΕΩΝ
Υδροξείδιο του νατρίου, NaOH | Βιομηχανία σαπουνιών και απορρυπαντικών, καθαριστικά φούρνων και αποχετεύσεων |
Υδροξείδιο του καλίου, ΚOH | Υγρά και μαλακά σαπούνια
Υδροξείδιο του ασβεστίου, Ca(OH)2 | Βιομηχανία τσιμέντου και ασβέστη |
Υδροξείδιο του αργιλίου, Al(OH)3 | Αντιόξινα, καθαρισμός νερού |
Υδροξείδιο του μαγνησίου, Mg(OH)2 | Αντιόξινα, αποσμητικά, εξουδετέρωση όξινων εδαφών |
Αμμωνία, NH3 | Πρώτη ύλη για τη σύνθεση πολλών φαρμακευτικών προϊόντων, καθαριστικά, λιπάσματα

Σκεφθείτε:
Πώς θα μπορούσαμε, χωρίς να υποβαθμίσουμε την ποιότητα της ζωής μας, να προστατέψουμε το περιβάλλον από την αλόγιστη χρήση των απορρυπαντικών;